
A felsőoktatásban tanulók célorientált mozgástervezésének támogatása

Az egészségtudatos életvezetés egyéni és társadalmi érdekünk is, mivel a felsőoktatásból kikerülő hallgatók végzettségükből fakadóan mintaadó, véleményt alkotó és formáló réteg lesz. Az egészségmegóvás és fejlesztés területén azonban számos hiányosság mérhető, amelynek pótlását fizikai dimenziója mentén szeretnénk támogatni.
Egyetemünk hallgatói körében végzett felmérés eredménye szerint az egészséggel kapcsolatos életminőség legmeghatározóbb faktora a gyakorlatban megvalósuló egészségvédő életvezetés. A faktoranalízis által nyert változók rangsora rámutat, hogy az objektíven feltárt fittségi állapotra épülő reális fittségi cél meghatározása, illetve annak gyakorlati végrehajtása segíti elsődlegesen a hallgatót egészsége javításában, ami a minőségi élet egyik alapja.
Az egészséggel kapcsolatos életminőségnek ezen felismerés mentén történő erősítése érdekében egy olyan program létrehozását tűztük ki célul, amely elméleti és gyakorlati segítséget is nyújt a választott fittségi cél eléréséhez. Az eredményes fejlesztést az edzések tervezéséhez szükséges bemeneti adatok, illetve a terhelési paraméterek – sporttudományi megalapozottságú –objektív mérhetősége támogatja.
Az Interneten elérhető edzéstervező szolgáltatásokat vizsgálva általánosan elmondható, hogy az egyénre jellemző paramétereket nem veszik figyelembe, nem mérik fel az egyén pillanatnyi állapotát, valamint nem tartalmaznak visszacsatolást. Éppen ezért ezek a programok csupán az általános edzésalapelvekre épülő útmutatásként értékelhetők, nélkülözve az eredményesség garanciáját.
Ezen hiányosságokat javítva, szoftverünk kezdetben a felhasználó állapotának feltárásához szükséges antropometriai adatokat kéri, majd fittségének teszteredményeire alapozva javaslatot tesz a fittségi program irányára, meghagyva a felhasználó szabad választását. Az edzés tervezése az edzéselméletre, mint a sporttudomány egy szubdiszciplínájára alapoz. A rendszeres újratesztelés pedig alapot ad az edzésprogram korrigálására, garantálva az eredményességet.
Reményeink szerint keretrendszerünk által minél több hallgató kapcsolható be a rendszeres és eredményes fizikai aktivitásba, amely szükséges feltétele az egészség alapú életminőségnek.



